《远游吟》
清代·温训

弱水西北流，滔滔去不息。人生莫远游，征途苍莽何终极。

西莫上陇头山，陇头流水声凄寒。南莫下瞿唐峡，瞿唐峡上舟如叶。

更闻邛峡坂九折，纵有骐骥行不得。雪山嵯峨高插天，行人见此凋朱颜。

远游吟，苦悲心。君不见，田舍翁，守空谷，足局促。一生裹头不出门，室有儿孙仓有粟。

作者简介：温训，字伊初，号登云山人，广东长乐人。道光壬辰举人。有《梧溪石屋诗钞》。